b'\n_START_ARTICLE_\nStane Indihar\n_START_SECTION_\n\xc5\xbdivljenje in delo\n_START_PARAGRAPH_\nKot dijak gimnazije v Ko\xc4\x8devju je aktivno sodeloval pri Matemati\xc4\x8dno-fizikalnem listu, takrat osrednji jugoslovanski matemati\xc4\x8dni reviji za dijake in \xc5\xa1tudente, zato je bil \xc5\xa1tudij matematike naravno nadaljevanje njegovih zanimanj. Diplomiral je 1965 na ljubljanski Fakulteti za naravoslovje in tehnologijo. Po diplomi je takoj postal asistent na Fakulteti za strojni\xc5\xa1tvo v Ljubljani. Leta 1970 se je zaposlil na tedanji Visoki ekonomsko-komercialni \xc5\xa1oli v Mariboru (VEK\xc5\xa0) ter leta 1971, magistriral na Fakulteti za matematiko v Zagrebu. Leta 1975 je doktoriral na Univerzi v Ljubljani in dobil naziv doktor matemati\xc4\x8dnih ved. V naziv rednega profesorja za matematiko je bil na VEK\xc5\xa0 izvoljen leta 1985. Na VEK\xc5\xa0 oziroma kasnej\xc5\xa1i Ekonomsko-poslovni fakulteti v Mariboru je bil zaposlen vse do svoje upokojitve 2007._NEWLINE_Znanstvenoraziskovalno delo prof. Indiharja obsega \xc5\xa1irok spekter podro\xc4\x8dij in dejavnosti. V povezavi z doktorsko disertacijo se je posvetil problemom matemati\xc4\x8dnega programiranja, najprej bilinearnega in nato multilinearnega. Z deli s tega podro\xc4\x8dja se je \xc5\xbee zgodaj uvrstil v mednarodni znanstveni prostor. Drugo podro\xc4\x8dje njegovega znanstvenega dela se nana\xc5\xa1a na problematiko ter analizo metod prognoziranja in njihovo kriti\xc4\x8dno vrednotenje. S svojimi teoreti\xc4\x8dnimi izsledki je uspe\xc5\xa1no pokazal vpetost matemati\xc4\x8dnih metod v ekonomske probleme. Sam ali v soavtorstvu je napisal ve\xc4\x8d u\xc4\x8dbenikov.'